Source: https://www.najpravo.sk/judikatura/obcianske-procesne-pravo/exekucia-a-vykon-rozhodnutia/dorucovanie-rozhodnutia-o-zamietnuti-ziadosti-o-udelenie-poverenia-exekutorovi.html
Timestamp: 2020-01-24 06:14:13+00:00
Document Index: 8023499

Matched Legal Cases: ['§ 168', 'súd ', 'súd ', 'súd ', 'súd ', '§ 243', '§ 243', '§ 167', '§ 168', 'súd ', '§ 159', '§ 36', '§ 36', '§ 44', '§ 37', 'súd ', 'súd ', '§ 243', 'súd ', 'súd ', '§ 243', '§ 243', '§ 218']

Doručovanie rozhodnutia o zamietnutí žiadosti o udelenie poverenia exekútorovi | Exekúcia a výkon rozhodnutia | Najprávo.sk - najlepší právny poradca
3.3. 2011, 21:37 | najpravo.sk
Uznesenie, ktoré sa doručuje účastníkom konania (§ 168 ods. 2 O. s. p.), je právoplatné márnym uplynutím lehoty na podanie odvolania; v prípade, že odvolanie nie je prípustné, doručením uznesenia. Riadne doručenie uznesenia účastníkovi konania je tak základnou podmienkou pre to, aby mohlo uznesenie nadobudnúť právoplatnosť. Osobitný predpis – zákon č.233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov neustanovuje, že by sa uznesenie, ktorým sa žiadosť o udelenie poverenia na vykonanie exekúcie zamietla, a naň nadväzujúce potvrdzujúce uznesenie odvolacieho súdu, nedoručovali jednému z účastníkov konania - povinnému.
(uznesenie Najvyššieho súdu SR z 29. apríla 2010, sp. zn. 1 M Cdo 12/2009)
Okresný súd Komárno (súd prvého stupňa) uznesením z 3. júna 2008 č. k. 8 Er 310/2008-17 žiadosť súdneho exekútora o udelenie poverenia na vykonanie exekúcie v časti o zaplatenie poplatku z omeškania vo výške 0,1 % denne zo sumy 5 754 Sk od 1. júla 1999 do zaplatenia a v časti trov právneho zastúpenia oprávneného v exekúcii vo výške 1 000 Sk zamietol. Na odôvodnenie svojho rozhodnutia o zamietnutí žiadosti súdneho exekútora o udelenie poverenia na vykonanie exekúcie v časti o zaplatenie poplatku z omeškania uviedol, že výrok v predloženom exekučnom titule nie je z hľadiska časovej špecifikácie poplatku z omeškania, ktorého vymoženie oprávnený požaduje, dostatočne jasný ani určitý, keďže neobsahuje deň, počnúc ktorým vznikla platiteľovi poistného povinnosť uvedený denný poplatok z omeškania platiť. V tom videl rozpor návrhu na vykonanie exekúcie so zákonom, keďže v exekučnom konaní sa možno domáhať vymoženia len takej povinnosti, ktorá bola povinnému uložená vo vykonateľnom exekučnom titule, a preto žiadosť o udelenie poverenia v časti presahujúcej povinnosť uloženú povinnej vykonateľným rozhodnutím zamietol.
Krajský súd v Nitre (odvolací súd) na odvolanie oprávneného uznesením z 20. augusta 2008 sp. zn. 8 CoE 60/2008 potvrdil uznesenie súdu prvého stupňa o uvedenom zamietnutí žiadosti o udelenie poverenia. Stotožnil sa so skutkovými zisteniami súdu prvého stupňa ako aj s jeho právnym názorom, že v časti o zaplatenie poplatku z omeškania je exekučný titul neurčitý a preto nevykonateľný a to bez ohľadu na to, že inak zo zákona takúto povinnosť povinná má.
Proti uzneseniu súdu prvého stupňa v časti výroku, ktorým súd zamietol žiadosť o udelenie poverenia na vykonanie exekúcie v časti o zaplatenie poplatku z omeškania vo výške 0,1 % denne zo sumy 5 754 Sk od 1. júla 1999 do zaplatenia, a proti uzneseniu odvolacieho súdu, ktorým uznesenie súdu prvého stupňa v tejto časti potvrdil, podal na základe podnetu oprávneného generálny prokurátor Slovenskej republiky mimoriadne dovolanie (§ 243e ods. 1 v spojení s § 243f ods. 1 písm. c/ O.s.p.). Navrhol obe rozhodnutia v napadnutej časti zrušiť a vec vrátiť súdu prvého stupňa na ďalšie konanie. Namietal, že obe rozhodnutia spočívajú na nesprávnom právnom posúdení veci a to otázky materiálnej vykonateľnosti exekučného titulu. Argumentoval, že poplatok z omeškania je druhom platobnej povinnosti dlžníka, ktorá mu vyplýva ako platiteľovi poistného priamo zo zákona (zákona č. 273/1994 Z. z., ktorý „zrozumiteľne stanovuje, odkedy povinnému vznikla povinnosť platiť poplatok z omeškania, preto nebolo potrebné túto skutočnosť uviesť v platobnom výmere a z tohto dôvodu nemožno považovať platobný výmer za nevykonateľný"), teda že je bez právneho významu, že v platobnom výmere nie je dátumovo označený počiatok povinnosti platiť poplatok z omeškania.
Podľa § 167 ods. 2 O. s. p. ak nie je ďalej ustanovené inak, použijú sa na uznesenie primerane ustanovenia o rozsudku.
Podľa § 168 ods. 2 O. s. p. uznesenie súd doručí účastníkom, ak je proti nemu odvolanie alebo ak to je pre vedenie konania potrebné alebo ak ide o uznesenie, ktorým sa účastníkom ukladá nejaká povinnosť.
Doručený rozsudok, ktorý už nemožno napadnúť odvolaním, je právoplatný (§ 159 ods. 1 O. s. p.).
Podľa § 36 ods. 1 Exekučného poriadku (ďalej tiež „EP") exekučné konanie sa začína na návrh.
Podľa § 36 ods. 2 EP exekučné konanie sa začína dňom, v ktorom bol exekútorovi doručený návrh na vykonanie exekúcie. Exekútor však môže začať vykonávať exekúciu až udelením poverenia súdu na jej vykonanie (§ 44).
Podľa § 37 ods. 1 EP účastníkmi konania sú oprávnený a povinný; iné osoby sú účastníkmi len tej časti konania, v ktorej im toto postavenie priznáva tento zákon. Ak súd rozhoduje o trovách exekúcie, účastníkom konania je aj poverený exekútor.
Zo súdneho spisu Najvyšší súd Slovenskej republiky zistil, že nedošlo k doručeniu napadnutého uznesenia súdu prvého stupňa ani napadnutého uznesenia odvolacieho súdu povinnej (tieto uznesenia sa povinnej vôbec nedoručovali), čo znamená, že nenadobudli právoplatnosť.
Ako už bolo vysvetlené, existencia právoplatnosti súdneho rozhodnutia je jednou z požiadaviek, /len/ za splnenia ktorých patrí generálnemu prokurátorovi procesné oprávnenie podať proti rozhodnutiu súdu mimoriadne dovolanie (§ 243e ods. 1 O.s.p.), a dovolací súd, ktorý bol povinný skúmať, či táto požiadavka bola v danom prípade splnená, zistil, že spomenutá požiadavka splnená nebola - mimoriadnym dovolaním napadnuté uznesenia nižších súdov právoplatnosť nenadobudli.
Z týchto dôvodov mal dovolací súd za to, že generálny prokurátor nebol oprávnený podať v tejto exekučnej veci mimoriadny opravný prostriedok. Vzhľadom na uvedené závery dovolací súd mimoriadne dovolanie odmietol (§ 243i ods. 2 v spojení s § 243b ods. 5 a § 218 ods. 1 písm. b/ O.s.p.).
trovy konania premlčanie exekúcia judikatúra odvolanie spotrebiteľ náhrada trov konania oslobodenie od súdnych poplatkov dokazovanie ochrana osobnosti náhrada škody bezpodielové spoluvlastníctvo manželov dedenie mediácia úroky z omeškania spotrebiteľská zmluva dovolanie podielové spoluvlastníctvo súdne poplatky rekodifikácia